Petorica mladića iz Čačka prijavila je danas Policijskoj stanici Pale da ih je u Sarajevu pretukla grupa od najmanje 20 mladića, potvrdila portparol Centra javne bezbjednosti Istočno Sarajevo Danka Tešić.

Ona je navela da su mladići prijavili da je jedan od njih sa teškim povredama zadržan u Bolnici Istočno Sarajevo.

Prema njenim riječima, pretučeni Čačani su u izjavi policiji na Palama naveli da ih je policija Kantona Sarajevo nakon incidenta samo propratila do entitetske linije i da je to bilo sve što je uradila.

Tešićeva je navela da je riječ o motoristima iz Čačka, koji su učestvovali na motorijadi.PRIJETILI ČAČANSKIM MOTOCIKLISTIMA DA ĆE IH POKLATI

Motociklista Nebojša /61/, jedan od članova Moto kluba "Čoper" iz Čačka koji su napadnuti danas u Sarajevu, rekao je da su im napadači psovali "četnički majku" i prijetili da će ih poklati.

On je ispričao novinarima da su čačanski motociklisti došli da posjete Sarajevo, da su prethodno parkirali motore, prošetali do Vječne vatre u centru Sarajeva i u povratku ih je kod džamije napao visok plav muškarac, sa bradom.

Prema njegovim riječima, napadač je prišao jednom od motociklista koji je na sebi imao prsluk, ispod kojeg je virila majica sa srpskim grbom /dvoglavi orao/ i psovao mu "četničku majku".

Nebojša, čije puni identitet nije saopšten iz bezbjednosnih razloga, rekao da je su se napadaču prvo pridružila još četvorica nepoznatih lica, koji su uz psovku prijetili motoristima da će ih poklati, te da neće uspjeti izaći iz Sarajeva.

On je naveo da je motociklista skinuo majicu koju su četvorica nepoznatih muškaraca iscijepala, nakon čega su im se pritružilo više od 20 ljudi koji su počeli da tuku Čačane.

Nebojša je rekao da motociklisti nisu znali gdje da bježe, te da je on ušao u jednu prodavnicu i zatražio pomoć, međutim, bio je izbačen iz nje.

Prema njegovim riječima, na mjesto napada prvo su došla četiri policajca, zatim još dva, koji su počeli da pišu šta se dogodilo. Čuo je da razgovaraju preko motorole sa nekim ko je rekao policajcima da motocikliste izvedu iz Sarajeva, a da zatim pocijepaju zapisnik i da ne pišu prijave.

Nebojša je rekao da je od jednog prolaznika čuo da je kompletno mjesto napada pokriveno kamerama.

Prema njegovim riječima, motociklisti su, nakon što su smjestili u bolnicu svog najteže povrijeđenog kolegu, došli u Stanicu policije Pale, da daju izjavu o svemu što im se desilo u Sarajevu.

Petoricu članova Moto kluba "Čoper" iz Čačaka pretuklo je pored Begove džamije u Sarajevu 30-ak ljudi, koji su u toj tuči jednog motociklistu teže povrijedili.

"Najteže povrijeđenom motociklisti slomljen je zub i nos, bio je sav u krvi, nismo mogli da mu zaustavimo krvarenje. Čak ni ljekari iz Hitne pomoći nisu u tom euspjeli, jer je riječ o čovjeku koji ima dijabetes i visok pritisak", dodao je Nebojša.

Pogledajte prilog iz Centralnih ATV vijesti!